CELEX: 62007TN0243
Language: lv
Date: 2007-07-11 00:00:00
Title: Lieta T-243/07: Prasība, kas celta 2007. gada 11. jūlijā — Polijas Republika/Eiropas Kopienu Komisija

8.9.2007   
            
            
               LV
            
            
               Eiropas Savienības Oficiālais Vēstnesis
            
            
               C 211/45
            
         Prasība, kas celta 2007. gada 11. jūlijā — Polijas Republika/Eiropas Kopienu Komisija
   (Lieta T-243/07)
   (2007/C 211/84)
   Tiesvedības valoda — poļu
   Lietas dalībnieki
   
      Prasītāja: Polijas Republika (pārstāve — E. Ośniecka-Tamecka)
   
      Atbildētāja: Eiropas Kopienu Komisija
   Prasītājas prasījumi:
   
               —
            
            
               atcelt Komisijas 2007. gada 4. maija Lēmumu K 2007/361/EK par lauksaimniecības produktu, izņemot cukura, lieko krājumu noteikšanu un to likvidēšanas finansiālajām sekām sakarā ar Čehijas, Igaunijas, Kipras, Latvijas, Lietuvas, Ungārijas, Maltas, Polijas, Slovēnijas un Slovākijas pievienošanos (izziņots ar dokumenta numuru K[2007] 1979) (1) daļā, kas attiecas uz Polijas Republiku;
            
         
               —
            
            
               piespriest Komisijai atlīdzināt tiesāšanās izdevumus.
            
         Pamati un galvenie argumenti
   Ar apstrīdēto lēmumu ir noteikts lauksaimniecības produktu apjoms, kas brīdī, kad notika pievienošanās Eiropas Savienībai, bija brīvā apgrozībā Polijā un kas pēc Komisijas uzskatiem pārsniedza parasto šo produktu krājumu apjomu, un ir noteikts Polijai segt “šo produktu lieko krājumu likvidēšanas izmaksas”.
   Prasītāja balsta prasību atcelt apstrīdēto lēmumu uz diviem pamatiem: Pievienošanās akta (2) IV pielikuma 4. nodaļas 4. punkta pārkāpumu, jo Komisija nav pilnvarota izdot apstrīdēto lēmumu, un samērīguma principa pārkāpumu.
   Pamatojot pirmo prasības pamatu, pamatojumam prasītāja apgalvo, ka Komisija, pieņemot apstrīdēto lēmumu, ir pārsniegusi pilnvaras, kas tai ir piešķirtas Pievienošanās aktu IV pielikuma 4. nodaļas 4. punktā, jo ar lēmumu ir grozītas Pievienošanās aktā vienošanās, ieviešot naudas sodus, kas minētajā aktā nav paredzēti. Turklāt apstrīdētais lēmums nav saderīgs ar Pievienošanās aktā ietverto principu, ka dalībvalstīm ir jānodrošina, ka lauksaimniecības produktu liekie krājumi, kas pievienošanās laikā bija brīvā apgrozībā to teritorijā, tiek faktiski likvidēti.
   Samērīguma principa pārkāpumu prasītāja pamato ar to, ka apstrīdētā lēmuma mērķi ir pretrunīgi un turklāt nav tiesiski pamatoti. Turklāt apstrīdētais lēmums nav piemērots līdzeklis, lai atgūtu lieko krājumu likvidēšanas izmaksas. Bez tam lēmums satur būtiskas kļūdas, nosakot liekos krājumus, kas bija brīvā apgrozībā Polijā, un tajā nav ņemti vērā krājumi, ko pēc pievienošanās Polija likvidēja. Ar lēmumu Polijai ir uzlikti krājumu likvidēšanas izdevumi, ko faktiski Kopiena nav segusi, kā rezultātā Kopiena netaisni iedzīvojas uz Polijas rēķina. Tālāk apstrīdētais lēmums nebija obligāti nepieciešams, jo Polijas pievienošanās Eiropas Savienībai rezultātā nav traucēts lauksaimniecības tirgus un kopš pievienošanās ir pagājis ilgs laiks. Lai gan apstrīdētais lēmums ir pieņemts, pamatojoties uz Pievienošanās aktu, tas neatbilst nevienam no tajā noteiktajiem mērķiem lauksaimniecības jomā.
   
      (1)  OV L 138, 14. lpp.
   
      (2)  Akts par Čehijas Republikas, Igaunijas Republikas, Kipras Republikas, Latvijas Republikas Lietuvas Republikas, Ungārijas Republikas, Maltas Republikas, Polijas Republikas, Slovēnijas Republikas un Slovākijas Republikas pievienošanās nosacījumiem un pielāgojumiem līgumos, kas ir Eiropas Savienības pamatā (OV 2003, L 236, 33. lpp.).